DOI: 10.14457/tu.the.2020.227
title: แผนธุรกิจร้านจำหน่ายก๊าซหุงต้มในเขตอำเภอเมือง จังหวัดกำแพงเพชร

description: ธุรกิจจำหน่ายก๊าซหุงต้มเกิดขึ้นในประเทศไทยมากว่า 50 ปี และเริ่มมีการใช้ที่แพร่หลายนับตั้งแต่มีการขุดค้นพบก๊าซธรรมชาติในประเทศไทย วิกฤตการณ์น้ำมันโลกที่ราคาแพงขึ้น การออกนโนบายจากรัฐบาลลดการตัดไม้เพื่อนำมาใช้เป็นเชื้อเพลิง รวมไปถึงคุณลักษณะเฉพาะของก๊าซหุงต้มที่เป็นเชื้อเพลิงสะอาด ติดไฟง่าย ให้ความร้อนสูง ทำให้ก๊าซหุงต้มเป็นที่นิยมในการประกอบอาหารในครัวเรือนและธุรกิจร้านอาหารตั้งแต่อดีตจนถึงปัจจุบันข้อมูลจากสำนักนโยบายและวางแผนพลังงานพบว่าปริมาณการใช้ก๊าซหุงต้มภาคครัวเรือนช่วงปี พ.ศ. 2560 - 2563 พบอัตราการใช้ก๊าซหุงต้มภาคครัวเรือนสูงขึ้นร้อยละ 1.8 และ 1.3 ในปี พ.ศ. 2560 และ 2561 ตามลำดับ ส่วน พ.ศ. 2562 ลดลงร้อยละ 1.8 จากเศรษฐกิจประเทศไทยหดตัว และ พ.ศ. 2563 ลดลงร้อยละ 3.9 จากสถานการณ์การติดเชื้อโควิด-19 แม้ว่าภาพรวมของประเทศอัตราการใช้ก๊าซหุงต้มภาคครัวเรือนลดลง แต่สินค้าก๊าซหุงต้มยังคงเป็นสิ่งจำเป็นต่อผู้บริโภคเพื่อให้พลังงานความร้อนในการทำอาหารในครัวเรือนและประกอบธุรกิจต่างๆร้านนิวส์แก๊ส ตั้งอยู่ที่อำเภอเมือง จังหวัดกำแพงเพชร ดำเนินธุรกิจค้าปลีกก๊าซหุงต้มมาตั้งแต่ปี พ.ศ. 2541 ให้บริการจัดส่งก๊าซหุงต้มบรรจุถังนอกสถานที่ รวมถึงการจำหน่ายเตาแก๊ส อุปกรณ์และอะไหล่เตาแก๊สทุกชนิด ลูกค้าของกิจการมี 3 กลุ่ม ได้แก่ ครัวเรือน ธุรกิจร้านอาหาร และหน่วยงานหรือธุรกิจขนาดใหญ่ ตามลำดับ เนื่องจากสินค้าแก๊สหุงต้มจัดอยู่ในกลุ่มสินค้าโภคภัณฑ์ (Commodity) ทำให้ผู้บริโภคไม่สามารถบอกความแตกต่างของคุณภาพและมาตรฐานของสินค้าได้ชัดเจน การมุ่งเน้นไปที่กลยุทธ์การพัฒนาคุณภาพและมาตรฐานของการบริการจึงเป็นเรื่องที่สำคัญการวิจัยในแผนธุรกิจนี้จะช่วยให้กิจการเข้าใจถึงปัจจัยที่ลูกค้าให้ความสำคัญในแง่ของคุณภาพการให้บริการของกิจการร้านค้าก๊าซหุงต้มมากขึ้น สามารถวางแผนกลยุทธ์ทางการตลาดไม่ว่าจะเป็นกลยุทธ์ตราสินค้าและส่วนผสมทางการตลาดให้ตรงตามความต้องการของกลุ่มเป้าหมายมากที่สุด และด้วยการคำนึงถึงกลุ่มลูกค้าที่มีวิถีชีวิตผูกพันกับการค้นหาข้อมูลทางออนไลน์มากขึ้น กิจการจึงได้เพิ่มช่องทางการสื่อสารประเภทออนไลน์เพิ่มเติม เช่น Facebook , Line Official Account เป็นต้น เพื่อสร้างการรับรู้และจดจำตราสินค้า อีกทั้งลูกค้าสามารถเข้าถึงข้อมูลการสั่งซื้อได้ง่ายขึ้น กลยุทธ์การดำเนินงานได้วิเคราะห์ถึงโอกาสเติบโตของกิจการจากการขยายสาขาไปยังชุมชนเทศบาลนครชุม ซึ่งเป็นชุมชนที่มีประชาชนอาศัยอยู่หนาแน่นรองจากเขตเทศบาลเมืองกำแพงเพชร ทั้งยังเป็นชุมชนที่มีแหล่งท่องเที่ยวและร้านค้าในชุมชนอยู่เป็นจำนวนมาก พร้อมทั้งวางแผนพัฒนาและปรับปรุงกิจกรรมต่างๆภายในร้านเพื่อให้คุณภาพและมาตรฐานของการบริการดียิ่งขึ้น เช่น ขั้นตอนการรับคำสั่งซื้อเพื่อลดความผิดพลาด มาตรฐานการบริการของพนักงานส่งก๊าซหุงต้มเพื่อความรวดเร็วและปลอดภัยของผู้บริโภค รวมทั้งการขยายระยะเวลาการให้บริการเพื่อครอบคลุมการใช้บริการของลูกค้าในช่วง 17.00 น. – 19.00 น.กลยุทธ์การบริหารทรัพยากรมนุษย์ มุ่งเน้นไปที่การให้ค่าตอบแทนที่เป็นธรรมแก่พนักงานและการฝึกอบรมทั้งเจ้าของกิจการและพนักงานเพื่อให้งานบริการมีคุณภาพควบคู่ไปกับความปลอดภัยของทั้งลูกค้า พนักงานและชุมชนกลยุทธ์ทางด้านการเงินสำหรับแผนการขยายกิจการด้วยการเพิ่มสาขาจากวิธีเซ้งต่อกิจการนั้น พบว่าการระดมทุนของสมาชิกภายในครอบครัวเป็นจำนวนเงินทั้งสิ้น 1,5000,000 บาท กิจการสามารถสร้างผลกำไรได้ภายในปีแรก มูลค่าปัจจุบันของกิจการ (Net Present Value: NPV) มีค่าเป็นบวก เท่ากับ 1,625,797 บาท และมีอัตราผลตอบแทนภายในของกิจการ (Internal Rate of Return: IRR) เท่ากับ 97.07% สามารถคืนทุน (Payback Period) ได้ภายใน 1 ปี 4 เดือน ทำให้โครงการขยายสาขาที่ 2 นั้นมีความเป็นไปได้และสมควรที่จะลงทุน